KIRJALLINEN KYSYMYS E-0042/03 esittäjä(t): Ilda Figueiredo (GUE/NGL) komissiolle. Toimintojen siirtäminen, uudelleenjärjestely ja työpaikkojen säilyttäminen.



Virallinen lehti nro 192 E , 14/08/2003 s. 0149 - 0150



KIRJALLINEN KYSYMYS E-0042/03 esittäjä(t): Ilda Figueiredo (GUE/NGL) komissiolle (21. tammikuuta 2003) Aihe: Toimintojen siirtäminen, uudelleenjärjestely ja työpaikkojen säilyttäminen Portugalin tiedotusvälineissä (Expresso 19.10.2002) äskettäin julkaistujen tietojen mukaan japanilainen Yazaki Saltano -yhtiö harkitsee vakavasti Gaiassa ja Ovarissa sijaitsevien kaapelitehtaidensa sulkemista. Nämä yksiköt työllistävät noin kuusi tuhatta työntekijää, joista suurin osa on nuoria. Pohjois-Portugalin sähköalan työntekijöiden ammattiliiton mukaan kyseisten Portugalissa toimivien yritysten johto kiisti uutisen mutta vahvisti, että henkilöstöä vähennetään ilmoittamatta kuitenkaan tarkkaa lukua. Portugalissa työttömyys pahenee päivittäin ja tämä kehitys on saatava pysähtymään. Näin ollen pyydän komissiota vastaamaan seuraaviin kysymyksiin: 1. Onko japanilaiseen Yazaki Saltano -ryhmään kuuluville Portugalissa tai muissa Euroopan unionin jäsenvaltioissa toimiville yrityksille annettu rahoitustukea? 2. Mihin toimiin komissio aikoo ryhtyä varmistaakseen työpaikkojen säilymisen ottaen huomioon monikansallisiin yhtiöihin kuuluvien yritysten lukemattomat siirrot ja uudelleenjärjestelyt ja niistä johtuvan työpaikkojen menetyksen muun muassa Portugalissa? Anna Diamantopouloun komission puolesta antama vastaus (7. maaliskuuta 2003) Komissio ilmoittaa arvoisalle parlamentin jäsenelle, että Yasaki Saltano SA -yritys on saanut Portugalissa Euroopan sosiaalirahaston (ESR:n) tukea seuraavasti: - Aiempi tuki Yritys sai ESR-asioista vastaavan DAFSEn kautta tukea 108 907 495 escudoa vuonna 1988 asiakirjojen 881079 P1 ja 881086 P1 puitteissa sekä 171 483 668 escudoa vuonna 1989 asiakirjojen 890617 P1 ja 890694 P1 puitteissa. - Yhteisön tukikehys I Yritys sai vuonna 1990 IEFP:ltä (Portugalin työllisyydestä ja ammatillisesta koulutuksesta vastaavalta instituutilta) tukea 1 097 064 escudoa hankkeelle nro 2/90 ja vuonna 1993 PEDIP:stä (Portugalin teollisuuden uudenaikaistamista koskevasta erityisohjelmasta) 7 616 008 escudoa hankkeelle nro 6431/90. - Yhteisön tukikehys IIYritys sai Aveiron julkisten työnvälityspalvelujen (IEFP:n) kautta ESR-tukea seuraavasti: - vuonna 1994 ammatillista koulutusta ja työllisyyttä koskevan toimintaohjelman (Pessoa-ohjelman) puitteissa 24 409 euroa työllisyys- ja koulutusohjelmille, jotka sisältyvät ammatillista perehdyttämistä ja perustason ammattipätevyyttä koskevaan toimeen - vuonna 1999 terveyttä ja sosiaalista osallisuutta koskevaan toimintaohjelmaan kuuluvan heikoimmassa asemassa olevien henkilöiden taloudellista ja sosiaalista integroitumista koskevan alaohjelman (Integrar-ohjelman) puitteissa 5 504 euroa kuntoutushankkeille, jotka sisältyivät vammaisten sosioekonomista integroitumista koskevaan toimeen. Komissio on pyytänyt muita jäsenvaltioita ilmoittamaan, ovatko ne myöntäneet Yasaki Saltano SA -yritykselle yhteisön tukea. Saatuaan nämä tiedot komissio toimittaa ne arvoisalle parlamentin jäsenelle. Komissio vastaa arvoisan parlamentin jäsenen toiseen kysymykseen viittaamalla työntekijöiden joukkovähentämistä koskevan jäsenvaltioiden lainsäädännön lähentämisestä annettuun neuvoston direktiiviin 98/59/EY(1), jossa säädetään tiedottamisesta ja neuvotteluista tilanteessa, jossa työnantaja harkitsee työntekijöiden joukkovähentämistä. Tällaisessa tilanteessa työnantajan on aloitettava hyvissä ajoin neuvottelut työntekijöiden edustajien kanssa sopimukseen pääsemiseksi. Neuvotteluissa on käsiteltävä ainakin mahdollisuuksia joukkovähentämisen välttämiseksi tai niiden kohteena olevien työntekijöiden määrän rajoittamiseksi sekä seurausten pienentämiseksi käyttämällä sosiaalisia toimenpiteitä varsinkin vähentämisen kohteeksi joutuneiden työntekijöiden työllistämiseksi tai kouluttamiseksi uudelleen. Komission mielestä yritysten on uudelleensijoittautumista koskevia päätöksiä tehdessään otettava aina huomioon se, mitä vaikutuksia päätöksillä voi olla yrityksen työntekijöihin ja mitkä voivat olla niiden sosiaaliset ja alueelliset seuraukset. Tätä korostetaan komission äskettäin antamassa tiedonannossa Yritysten sosiaalinen vastuu: elinkeinoelämän panos kestävään kehitykseen(2). Lisäksi komissio on pyytänyt Euroopan tason työmarkkinaosapuolia aloittamaan vuoropuhelun muutoksen ennakoinnista ja hallinnoinnista, jotta sosiaalisiin näkökohtiin voidaan soveltaa dynaamista lähestymistapaa. (1) Neuvoston direktiivi 98/59/EY, annettu 20 päivänä heinäkuuta 1998, työntekijöiden joukkovähentämistä koskevan jäsenvaltioiden lainsäädännön lähentämisestä, EYVL L 225, 12.8.1998. (2) KOM(2002) 347 lopullinen.